Sarilangka

Sarilangka (, , śrī laṃkāva, , ilaṅkai), rasminyo Republik Sosialis Demokratik Sarilangka, adolah suatu nagara pulau nan talatak di pasisia tenggara India, di wilayah Asia Salatan; nan daulu disabuik pulo jo namo Sailan (/sɨˈlɒn, seɪ-, siː-/). Sarilangka babatehan malalui lauik jo India di barat lauik sato jo Maladewa di barat daya.

Sarilangka lah tacatek dalam sijarah labiah dari 3.000 taun. Lokasi geografisnyo sarato palabuahan-palabuahannyo nan dalam manyabaukannyo jadi tampek nan strategis dan diparaluan bana, sajak jaman Jalan Suto daulu inggo Parang Dunia II. Sarilangka adolah nagara nan baragam, ado banyak agamo, etnis maupun bahaso. Iko adolah tanah aia bangso Sinhala, Tamil Sarilangka, Moor, Tamil India, Burgher, Malayu, Kaffir, jo aborigin Vedda. Sarilangka kayo jo warisan agamo Budha, dan tulisan-tulisan agamo Budha nan paliang tuo disusun di pulau iko. Sijarah maso kini nagara ko diwarnai dek parang sipil tigo puluah taun, nan akianyo sacaro jaleh namun kontroversial disalasaian malalui kakuatan militer pado taun 2009.

Sarilangka adolah suatu republik dan nagara kasatuan nan diparentah malalui sistem presidensial. Ibukotanyo, Sri Jayawardenapura-Kotte, adolah daerah suburban dari kota tagadangnyo, iyolah Kolombo. Produk-produk pantiangnyo adolah teh, kopi, batu paramato, karambia, karet, jo kayu manih nan tumbuahan asali pulau ko. Sarilangka tamusaua sabagai "Mutiara Lauik India" dek karano kaindahan alaminyo. Sarilangka lai disabuik pulo "aia mato India" dek karano bantuak jo lokasinyo, sarato jo julukan "nagara urang-urang nan tasanyum". Pulau ko punyo rimbo tropis jo baragam lanskap nan tinggi kaanekaragaman hayatinyo.

Nagara ko lah lamo talibak dalam ubuangan internasional, antaro lain sabagai anggota pandiri SAARC jo anggota PBB, Nagara-nagara Commonwealth, G77, jo Garakan Non Blok. Iko adolah satu-satunyo nagara di Asia Selatan nan saaik ko masuak kategori 'tinggi' dalam Indeks Pambangunan Manusia.

Rujuakan 

Sarilangka
Nagara di Asia